Kreml Rossiya mudofaa vazirining yo'qolib qolganiga munosabat bildirdi

Rossiya prezidenti Vladimir Putinning matbuot kotibi Dmitriy Peskov mamlakat mudofaa vaziri Sergey Shoyguning yo'qolib qolgani haqidagi xabarlarga munosabat bildirdi. Bu haqda “RIA Novosti” xabar berdi.
Peskovning so'zlariga ko'ra, Shoygu hozir harbiy operatsiya bilan band, shuning uchun ommaviy axborot vositalariga vaqt ajrata olmayapti.
“Tushunganingizdek, hozir mudofaa vazirida juda ko'p tashvish bor, maxsus harbiy operatsiya davom etmoqda. Albatta, hozir OAVda faol bo'lish vaqti emas. Buni hamma yaxshi tushunadi”, — degan Peskov jurnalistlarga.
O'z navbatida, AQSh mudofaa vaziri Lloyd Ostin Rossiya mudofaa vaziri Sergey Shoygu va shtab rahbari Valeriy Gerasimov bilan maxsus kanal orqali bir necha bor bog'lanishga uringani, ammo bu rad etilganini aytgan. Amerika tomoni ikki yirik yadroviy davlat o'rtasidagi bunday suhbatlar keraksiz chalkashliklarga yo'l qo'ymaslik, ayniqsa, jangovar harakatlar sharoitida muhimligini aytgan.
Ta'kidlanishicha, Putin 24 mart kuni Rossiya xavfsizlik kengashining doimiy a'zolari bilan uchrashuv o'tkazgan. Peskov unda Sergey Shoygu Ukrainadagi maxsus operatsiya, insonparvarlik yordami va ozod qilingan hududlarda infratuzilmani tiklash bo'yicha hisobot berganini aytgan.
Avvalroq Kreml Putinni jinoyatchi deganlarga javob qaytargandi. Shuningdek, Peskov Rossiya qanday holatda yadroviy quroldan foydalanishini aytgandi.